*Proiect*

**GUVERNUL REPUBLICII MOLDOVA**

HOTĂRÎRE nr.

din \_\_\_\_\_\_\_\_\_\_\_\_\_\_\_\_

Chişinău

**privind modificarea punctului 4 al Hotărîrii Guvernului nr.815**

**din 02 august 2005**

**Guvernul Republicii Moldova HOTĂRĂŞTE:**

La punctul 4 din Hotărârea Guvernului nr.815 din 02 august 2005 „cu privire la regularizarea traficului de mărfuri şi servicii ce constituie obiectul activităţii de comerţ exterior a agenţilor economici din Transnistria, precum şi furnizarea de către aceştia a reţelelor şi a serviciilor de comunicaţii electronice” (Monitorul Oficial al Republicii Moldova, 2005, nr. 104-106, art. 859), cu modificările şi completările ulterioare, prima frază va avea următorul cuprins:

„În vederea obţinerii licenţelor pentru genurile de activitate care se licențiază, agenţii economici din Transnistria trebuie să depună la autoritatea de licenţiere o cerere de modelul stabilit, anexînd documentele necesare în conformitate cu prevederile actelor legislative ce reglementează activitatea licenţiată pentru care se solicită licenţa.”

**Prim-ministru PAVEL FILIP**

Contrasemnează:

Viceprim-ministru,

ministrul economiei Octavian CALMÎC

Viceprim-ministru Gheorghe BALAN

Ministrul Justiţiei Vladimir CEBOTARI

**Notă informativă**

**la proiectul hotărîrii Guvernului privind modificarea punctului 4 al Hotărîrii Guvernului nr.815 din 02 august 2005**

Proiectul propus are drept scop ajustarea prevederilor punctului 4 al Hotărîrii Guvernului nr.815 din 02 august 2005 cu privire la regularizarea traficului de mărfuri şi servicii ce constituie obiectul activităţii de comerţ exterior a agenţilor economici din Transnistria, precum şi furnizarea de către aceştia a reţelelor şi a serviciilor de comunicaţii electronice, sub aspectul condiţiilor de licenţiere a agenţilor economici vizaţi.

În acest context remarcăm faptul că în conformitate cu prevederile art.10 alin.(2) al Legii privind reglementarea prin licenţiere a activităţii de întreprinzător nr.451-XV din 30 iulie 2001 la declaraţia pentru eliberarea licenţei se anexează:

a) copia de pe decizia de înregistrare a întreprinderii sau organizaţiei ori de pe buletinul de identitate al persoanei fizice;

b) documentele suplimentare în conformitate cu prevederile actelor legislative ce reglementează activitatea licenţiată pentru care se solicită licenţa. Documentele se depun în original (cu excepţia cazului în care se utilizează serviciul e-licenţiere) sau în copii, inclusiv pe suport electronic, cu prezentarea originalelor pentru verificare, cu excepţia celor stabilite spre verificare prin procedura ghişeului unic”.

Astfel, prevederile pct.4 al Hotărîrii Guvernului nr.815 din 02 august 2005 contravin prevederilor normelor primare citate supra, restricţionînd spectrul de acte prezentat de către categoria de subiecţi în cauză.

În acest context, accentuăm faptul că ţinînd cont de competenţa funcţională stabilită de prevederile Capitolului VI al Constituţiei RM, Legii cu privire la Guvern nr.64-XII din 31 mai 1990 şi reieşind din normele de tehnică legislativă statuate de Legea nr.317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale proiectul de act normativ subsecvent, nu poate depăşi limitele competenţei instituite de alt act de nivel superior (lege).

Conform prevederilor art.96 coroborate cu dispoziţiile art.102 alin.(2) din Constituţie, Guvernul asigură realizarea politicii interne şi externe a statului şi exercită conducerea generală a administraţiei publice. În virtutea acestui rol, Guvernul efectuează o activitate exclusiv executivă, principala sa atribuţie fiind organizarea şi asigurarea executării legilor, în care scop emite acte normative sub formă de hotărâri şi dispoziţii. Actele normative, adoptate de către Guvern în temeiul şi pentru executarea legilor, nu trebuie să contravină prevederilor acestora sau să le depăşească. Astfel, Guvernul este obligat, în exercitarea prerogativelor sale, să respecte cu stricteţe prevederile constituţionale şi legale.

Implementarea amendamentului propus va asigura echilibrarea cadrului normativ în domeniul licenţierii şi uniformizarea condiţiilor de licenţiere pentru toate categoriile de solicintanţi, stabilind subiecţilor vizaţi de prevederile Hotărîrii Guvernului nr.815 din 02 august 2005 condiţii de licenţiere nu mai puţin favorabile decît celorlalte categorii de agenţi economici.

Totodată, revizuirea prevederilor actului normativ în speţă va asigura prezentarea unui spectru mai larg de informaţii de către solicitant, fapt care va contribui la eficientizarea procedurilor de control documentar la etapa examinării cererii de licenţiere depuse de către agenţii economici vizaţi.

Implementarea prevederilor proiectului nu va necesita cheltuieli financiare suplimentare.

**Viceprim-ministru,**

**ministrul economiei Octavian CALMÎC**